CELEX: 32019R0442
Language: hu
Date: 2018-12-12 00:00:00
Title: A Bizottság (EU) 2019/442 felhatalmazáson alapuló rendelete (2018. december 12.) az (EU) 2017/587 felhatalmazáson alapuló rendeletnek az uralkodó piaci feltételeket tükröző árakra vonatkozó követelmény pontosítása, valamint egyes rendelkezések frissítése és helyesbítése céljából történő módosításáról és helyesbítéséről (EGT-vonatkozású szöveg.)

20.3.2019   
               
               
                  HU
               
               
                  Az Európai Unió Hivatalos Lapja
               
               
                  L 77/56
               
            
         A BIZOTTSÁG (EU) 2019/442 FELHATALMAZÁSON ALAPULÓ RENDELETE
         (2018. december 12.)
         az (EU) 2017/587 felhatalmazáson alapuló rendeletnek az uralkodó piaci feltételeket tükröző árakra vonatkozó követelmény pontosítása, valamint egyes rendelkezések frissítése és helyesbítése céljából történő módosításáról és helyesbítéséről
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a pénzügyi eszközök piacairól és a 648/2012/EU rendelet módosításáról szóló, 2014. május 15-i 600/2014/EU európai parlamenti és tanácsi rendeletre (1) és különösen annak 4. cikke (6) bekezdésére, 14. cikke (7) bekezdésére, 22. cikke (4) bekezdésére és 23. cikke (3) bekezdésére,
         mivel:
         
                     (1)
                  
                  
                     Az (EU) 2017/587 felhatalmazáson alapuló bizottsági rendelet (2) meghatározza a részvényekkel, letéti igazolásokkal, tőzsdén kereskedett alapokkal, certifikátokkal és más, hasonló pénzügyi eszközökkel kapcsolatos, kereskedési helyszínekre és rendszeres internalizálókra vonatkozó átláthatósági követelményeket. Az (EU) 2017/587 felhatalmazáson alapuló rendelet meghatározza mindenekelőtt, hogy a rendszeres internalizálók által jegyzett árak tükrözik az uralkodó piaci feltételeket a 600/2014/EU rendelet 14. cikkének (3) bekezdésében előírtaknak megfelelően, ha azok az árak – a közzététel időpontjában – megközelítik az adott pénzügyi eszközre vonatkozó, megegyező nagyságrendű jegyzéseket a szóban forgó pénzügyi eszköznek a likviditás szempontjából legrelevánsabb piacán. A rendszeres internalizálók ezért adhatnak olyan árjegyzést, amelyre nem vonatkozik a kereskedési helyszínek által betartandó minimális árnövekmény (árlépésköz).
                  
               
                     (2)
                  
                  
                     Az a lehetőség, hogy a rendszeres internalizálók az árjegyzés során a kereskedési helyszínek számára rendelkezésre álló árlépésközöknél kisebb árnövekményt használnak, csekély mértékben kedvezőbb árakat eredményezhet a befektetők számára. Az említett árjegyzések ugyanakkor veszélyeztetik a rendelkezésre álló likviditás általános minőségét, a pénzügyi eszközök hatékony értékelését és árazását, valamint az egyenlő versenyfeltételeket a kereskedési helyszínek és a rendszeres internalizálók között. Ez azon részvények és letéti igazolások esetében a legjelentősebb, amelyekre más pénzügyi eszközökhöz képest szélesebb árlépésközök vonatkoznak.
                  
               
                     (3)
                  
                  
                     A hatékony árképzést, a rendelkezésre álló likviditás általános minőségét, valamint a részvények és letéti igazolások hatékony értékelését biztosítandó, a rendszeres internalizálók szóban forgó eszközökre vonatkozó árjegyzését csak akkor lehet úgy tekinteni, hogy az tükrözi az uralkodó piaci feltételeket, ha ezek az árak megfelelnek a kereskedési helyszínek által közzétett árakra alkalmazandó árlépésközöknek megfelelő minimális árnövekményeknek.
                  
               
                     (4)
                  
                  
                     Az (EU) 2016/1033 európai parlamenti és tanácsi rendelet (3) kivonja az értékpapír-finanszírozási ügyleteket a kereskedési helyszínekre és a rendszeres internalizálókra vonatkozó átláthatósági rendelkezések hatálya alól. Következésképpen az (EU) 2017/587 felhatalmazáson alapuló rendeletből törölni kell az értékpapír-finanszírozási ügyletekre vonatkozó hivatkozásokat.
                  
               
                     (5)
                  
                  
                     Ezért az (EU) 2017/587 felhatalmazáson alapuló rendeletet ennek megfelelően módosítani kell.
                  
               
                     (6)
                  
                  
                     Az (EU) 2017/587 felhatalmazáson alapuló rendelet bizonyos előírásai eltérnek a rendelet alapját jelentő szabályozástechnikai standardtervezetektől (4). Amennyiben ezek az eltérések az említett előírások tartalmát érintő hibák, azokat helyesbíteni kell.
                  
               
                     (7)
                  
                  
                     Ez a rendelet az Európai Értékpapírpiaci Hatóság (ESMA) által a Bizottsághoz benyújtott szabályozástechnikai standardtervezeten alapul.
                  
               
                     (8)
                  
                  
                     Az 1095/2010/EU európai parlamenti és tanácsi rendelet (5) 37. cikkének megfelelően az ESMA nyilvános konzultációt folytatott az e rendelet alapját képező szabályozástechnikai standardtervezetekről, elemezte az ezekkel összefüggésben felmerülő, esetleges költségeket és hasznot, és kikérte az Értékpapírpiaci Érdekképviseleti Csoport véleményét,
                  
               ELFOGADTA EZT A RENDELETET:
         
            1. cikk
            Az (EU) 2017/587 felhatalmazáson alapuló rendelet módosítása
            Az (EU) 2017/587 felhatalmazáson alapuló rendelet a következőképpen módosul:
            
                        (1)
                     
                     
                        A 2. cikk h) pontját el kell hagyni;
                     
                  
                        (2)
                     
                     
                        a 6. cikk h) pontját el kell hagyni;
                     
                  
                        (3)
                     
                     
                        a 10. cikk helyébe a következő szöveg lép:
                        
                           „10. cikk
                           Az uralkodó piaci feltételeket tükröző árak
                           (A 600/2014/EU rendelet 14. cikkének (3) bekezdése)
                           A rendszeres internalizáló által közölt árakat akkor kell úgy tekinteni, hogy tükrözik az uralkodó piaci feltételeket, ha azok az árak – a közzététel időpontjában – megközelítik az adott pénzügyi eszközre vonatkozó, megegyező nagyságrendű jegyzéseket a szóban forgó pénzügyi eszköznek – a 4. cikkben foglalt meghatározás szerint – a likviditás szempontjából legrelevánsabb piacán.
                           A rendszeres internalizáló által a részvényekre és letéti igazolásokra vonatkozóan közölt árakat azonban csak akkor kell úgy tekinteni, hogy tükrözik az uralkodó piaci feltételeket, ha azok az árak megfelelnek az e cikk első bekezdésében meghatározott követelményeknek és betartják az (EU) 2017/588 felhatalmazáson alapuló bizottsági rendelet 2. cikkében meghatározott árlépésközöknek megfelelő minimális árnövekményeket (*1).
                        
                        
                           (*1)  A Bizottság (EU) 2017/588 felhatalmazáson alapuló rendelete (2016. július 14.) a 2014/65/EU európai parlamenti és tanácsi irányelvnek a részvényekre, letéti igazolásokra és a tőzsdei kereskedésben részt vevő alapokra vonatkozó árlépésköz-rendszereket meghatározó szabályozástechnikai standardok tekintetében történő kiegészítéséről (HL L 87., 2017.3.31., 411. o.).”"
                        
                     
                  
         
            2. cikk
            Az (EU) 2017/587 felhatalmazáson alapuló rendelet helyesbítései
            Az (EU) 2017/587 felhatalmazáson alapuló rendeletet a következőképpen kell helyesbíteni:
            
                        1.
                     
                     
                        a 2. cikk b) pontja helyébe a következő szöveg lép:
                        
                                    „b)
                                 
                                 
                                    az ügylet olyan portfólióalapú kereskedés része, amely legalább öt különböző részvényt foglal magában.”;
                                 
                              
                  
                        2.
                     
                     
                        a 3. cikk (2) bekezdése helyébe a következő szöveg lép:
                        
                           „(2)   Az (1) bekezdésben említett átláthatósági követelményeket – a 600/2014/EU rendelet 3. cikke értelmében – az említett rendelet 2. cikke (1) bekezdésének 33. pontjában meghatározott „szándék érdemi jelzése” esetén is alkalmazni kell.”;
                        
                     
                  
                        3.
                     
                     
                        a 11. cikk (4) és (5) bekezdése helyébe a következő szöveg lép:
                        
                           „(4)   Mielőtt egy részvénnyel, letéti igazolással, tőzsdén kereskedett alappal, certifikáttal vagy más hasonló pénzügyi eszközzel egy uniós kereskedési helyszínen először kereskednek, az illetékes hatóság becslést készít az adott pénzügyi eszközre vonatkozó ügyletek átlagos értékéről, figyelembe véve a szóban forgó pénzügyi eszköz kereskedelmének esetleges előzményeit és más olyan pénzügyi eszköz kereskedelmének esetleges előzményeit is, amely hasonló jellemzőkkel rendelkező eszköznek tekinthető, és gondoskodik az említett becslés közzétételéről.
                        
                        
                           (5)   Az ügyletek (4) bekezdésben meghatározott becsült átlagos értékét kell használni az adott részvény, letéti igazolás, certifikát, tőzsdén kereskedett alap vagy más hasonló pénzügyi eszköz első piaci bevezetését vagy egy kereskedési helyszínen első alkalommal történő kereskedését megelőző hathetes időszak alatt a szóban forgó részvény, letéti igazolás, certifikát, tőzsdén kereskedett alap vagy más hasonló pénzügyi eszköz szokásos piaci nagyságrendjének meghatározásához.”;
                        
                     
                  
                        4.
                     
                     
                        a 17. cikk (2) bekezdése helyébe a következő szöveg lép:
                        
                           „(2)   Az illetékes hatóságok, valamint a kereskedési helyszínt üzemeltető piacműködtetők és befektetési vállalkozások az (1) bekezdés szerint közzétett információkat az információ közzétételi évének április 1. napjától használhatják.”
                        
                     
                  
         
            3. cikk
            Hatálybalépés
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2018. december 12-én.
            
               
                  a Bizottság részéről
               
               
                  az elnök
               
               Jean-Claude JUNCKER
            
         
         
            (1)  HL L 173., 2014.6.12., 84. o.
         
         
            (2)  A Bizottság (EU) 2017/587 felhatalmazáson alapuló rendelete (2016. július 14.) a pénzügyi eszközök piacairól szóló 600/2014/EU európai parlamenti és tanácsi rendeletnek a részvényekkel, letéti jegyekkel, tőzsdén kereskedett alapokkal, certifikátokkal és más hasonló pénzügyi eszközökkel kapcsolatos, kereskedési helyszínekre és befektetési vállalkozásokra vonatkozó átláthatósági követelményeket és bizonyos részvények ügyleteinek kereskedési helyszínen vagy rendszeres internalizálónál való végrehajtására irányuló kötelezettséget meghatározó szabályozástechnikai standardok tekintetében történő kiegészítéséről (HL L 87., 2017.3.31., 387. o.).
         
            (3)  Az Európai Parlament és a Tanács (EU) 2016/1033 rendelete (2016. június 23.) a pénzügyi eszközök piacairól szóló 600/2014/EU rendelet, a piaci visszaélésekről szóló 596/2014/EU rendelet és az Európai Unión belüli értékpapír-kiegyenlítés javításáról és a központi értéktárakról szóló 909/2014/EU rendelet módosításáról (HL L 175., 2016.6.30., 1. o.).
         
            (4)  Végleges jelentés: a MiFID II-höz és a MiFIR-hez kapcsolódó szabályozástechnikai és végrehajtás-technikai standardtervezetek, 2015. szeptember 28. (ESMA/2015/1464).
         
            (5)  Az Európai Parlament és a Tanács 1095/2010/EU rendelete (2010. november 24.) az európai felügyeleti hatóság (Európai Értékpapírpiaci Hatóság) létrehozásáról, a 716/2009/EK határozat módosításáról és a 2009/77/EK bizottsági határozat hatályon kívül helyezéséről (HL L 331., 2010.12.15., 84. o.).